b'\n_START_ARTICLE_\nVibrio cholerae\n_START_SECTION_\nPatogeneza\n_START_PARAGRAPH_\nMed oku\xc5\xbebo spro\xc5\xa1\xc4\x8da V. cholerae toksin kolere, beljakovino, ki povzro\xc4\x8da mo\xc4\x8dno vodeno drisko.\n_START_SECTION_\nGenom\n_START_PARAGRAPH_\nV. cholerae vsebuje dva kro\xc5\xbena kromosoma iz DNK s skupno 4 milijoni baznimi pari, ki zapisujejo 3.885 genov. Gene za toksin kolere prena\xc5\xa1a temperatni bakteriofag CTX\xcf\x86, ki jih nato vstavi v dednino V. cholerae. CTX\xcf\x86 lahko te gene prena\xc5\xa1a iz enega bakterijskega seva V. cholerae v drugega.\n_START_SECTION_\nBakteriofag CTX\xcf\x86\n_START_PARAGRAPH_\nCTX\xcf\x86 je vlaknati (filamentozni) fag, ki vsebuje gene za toksin kolere. Ku\xc5\xbeni delci CTX\xcf\x86 se proizvajajo, ko V. cholerae oku\xc5\xbei \xc4\x8dloveka. Fagi se sprostijo iz bakterijske celice, ne da bi pri\xc5\xa1lo do celi\xc4\x8dne lize. Ko CTX\xcf\x86 oku\xc5\xbei druge bakterije V. cholerae, se vstavi na dolo\xc4\x8dena mesta obeh kromosomov. Ta mesta pogosto vsebujejo parne nabore (angl. tandem arrays) integriranega profaga CTX\xcf\x86. Poleg genov ctxA in ctxB, ki zapisujeta toksin kolere, vsebuje CTX\xcf\x86 osem genov, ki se vklju\xc4\x8dujejo v razmno\xc5\xbeevanje, pakiranje, izlo\xc4\x8danje, vgrajevanje in uravnavanje faga. Genom faga CTX\xcf\x86 meri v dol\xc5\xbeino 6,9 kb.\n_START_SECTION_\nEkologija in epidemiologija\n_START_PARAGRAPH_\nRezervoar V. cholerae so ljudje in vodni viri, na primer slankaste vode in re\xc4\x8dna ustja, kjer se zadr\xc5\xbeujejo v cepono\xc5\xbecih in drugem zooplanktonu, lupinarjih in vodnem rastlinju. Nedavne \xc5\xa1tudije so pokazale, da globalno segrevanje ustvarja nova okolja, ustrezna za zadr\xc5\xbeevanje bakterije._NEWLINE_Oku\xc5\xbebe s kolero so najpogosteje posledica zau\xc5\xbeitja vode, v kateri se V. cholerae naravno nahaja ali kamor se je bakterija vnesla preko fecesa oku\xc5\xbeenih oseb. Pogostej\xc5\xa1i vzrok je tudi zau\xc5\xbeitje oku\xc5\xbeenih rib ali lupinarjev. O prenosu s \xc4\x8dloveka na \xc4\x8dloveka so poro\xc4\x8dali redko.'